
ОБЩИНА СИМИТЛИ,ОБЛАСТ БЛАГОЕВГРАД
   ПК 2730, гр. Симитли, ул. “Хр. Ботев” № 27, тел. 0748/72138,72157, oba@simitli.bg
Съгласно чл. 26, ал. 4, от Закона за нормативните актове, в срок от 30 календарни дни, считано от датата на публикуване, Община Симитли предоставя възможност на всички заинтересовани лица да направят своите предложения и становища по проекта на изменение и допълнение на Наредба за определянето и администрирането на местните такси и цени на услуги на територията на Община Симитли на e-mail: obа@simitli.bg или в деловодството на Община Симитли, ул. „Христо Ботев“ № 27.
ДОКЛАД С МОТИВИ:
1. Причини, налагащи изменение и допълнение на Наредба за определянето и администрирането на местните такси и цени на услуги на територията на Община Симитли:  

Общината като административно-териториална единица със своя бюджет има основна отговорност и задължение да се грижи за чистотата и оползотворяване на отпадъците, запазване и повишаване стандарта на живот на нейните жители. С извършване на дейността по сметосъбиране и сметоизвозване на битовите отпадъци на територията и поддържане чистотата на териториите за обществено ползване, в изпълнение на изискванията на националното законодателство за управление на отпадъците, се полагат усилия за гарантиране на нормални хигиенни условия на живот, недопускане замърсяване на обществени площи с битови отпадъци и образуване на нерегламентирани сметища.

Увеличаването на таксата е необходимо, поради законово регламентираните задължения на общината да възстановява пълните разходи по предоставяните услуги – сметосъбиране и сметоизвозване, поддържане и мониторинг на депата за битови отпадъци и почистване на териториите за обществено ползване.

Тези обективни предпоставки неминуемо ще наложат увеличаване на разходите за поддържане, експлоатация, закриване и мониторинг на депата за битови отпадъци или други инсталации или съоръжения за обезвреждане, рециклиране и оползотворяване на битови отпадъци, обезпечени от Общината.

Съгласно чл. 9 от Закона за местните данъци и такси Общинският съвет приема наредба за определянето и администрирането на местните такси и цени на услуги на територията на Община Симитли. 

В Община Симитли е създадено общинско дружество за осъществяване на дейности свързани с организирането и контролирането на сметосъбирането и сметоизвозването, както и чистота на териториите за обществено ползване.

В правомощията на Общински съвет е да определя размер на таксите, като спазва определените в чл. 8, ал. 1 от ЗМДТ, принципи:

- възстановяване на пълните разходи на общината по предоставяне на услугата;

- създаване на условия за разширяване на предлаганите услуги и повишаване на тяхното качество;

- постигане на по- голяма справедливост при определяне и заплащане на местните такси.

Един от големите проблеми в областта на отпадъците е непрекъснатото възникване на нови и възобновяването на стари нерегламентирани сметища. Факт е, че непосредствено след почистване от страна на общината на дадено сметище, се намират недобросъвестни лица които отново изхвърлят отпадъци. Разходите, които прави общината, свързани със сметосъбиране, сметоизвозване и поддържане на чистота се завишиха многократно.

Като основни примери могат да бъдат посочени: повишени разходи за електроенергия, вода, горива, МПС осигуровки и не на последно място нарастването на МРЗ. Измерената годишна инфлация само за периода 31.12.2017 г.- 31.08.2025 г., по данни на калкулатора на НСИ е 49,39 %. За този период от време, например, минималната работна заплата от 460 лв./235,19 € през 2017 г. нараства до 1077 лв. /550,66 € за 2025 г., а за 2026 е заложено да достигне 1213 лв. Увеличаването на минималната работна заплата от своя страна води до увеличаване на разходите, свързани с обезпечаването на услугите за населението.

Основната цел на общината е подобряване на качеството на живот на жителите в общината.
Мотиви за увеличение на административните такси за услуги в общината:

През последните години настъпиха съществени промени в социалноикономическата среда, които пряко влияят върху себестойността на административните услуги, предоставяни от Община Симитли. Увелищаващата се минимална работна заплата е предпоставка за увеличаването и всички основни пера в бюджета на общинската администрация – възнаграждения, осигуровки, енергийни разходи, лицензионни такси за софтуер, поддръжка на техника и инфраструктура. Успоредно с това в сила влязоха редица промени в законодателството – Закона за устройство на територията, Закона за електронното управление, Наредбата за административното обслужване и Списъка на унифицираните наименования на административните услуги (СУНАУ). Те задължават общините да поддържат актуални ценоразписи, съответстващи на реалните разходи и на новите изисквания за електронни услуги и дигитализация. В тази връзка настоящият проект има за цел да осъвремени всички такси и цени на услуги, така че: 
• да бъдат икономически обосновани и справедливи спрямо разходите на администрацията; 
• да осигурят възможност за поддържане и развитие на електронните услуги;  
• да гарантират финансова устойчивост на общината без увеличаване на административната тежест за гражданите и бизнеса; 
• да подготвят плавен преход към разплащания в евро след 01.01.2026 г.

2. Цели, които се поставят с изменението на Наредба за определянето и администрирането на местните такси и цени на услуги на територията на Община Симитли: 

С приемането на изменение и допълнение на Наредба за определянето и администрирането на местните такси и цени на услуги на територията на община Симитли се цели подобряване качеството на предоставяните услуги. 

3. Финансови и други средства, необходими за изменението на Наредба за определянето и администрирането на местните такси и цени на услуги на територията на Община Симитли: 

За прилагане на измененията и допълненията в Наредбата за определянето и администрирането на местните такси и цени на услуги на територията на община Симитли не е необходимо разходването на бюджетни средства.
4. Очаквани резултати от изменение на Наредба за определянето и администрирането на местните такси и цени на услуги на територията на Община Симитли:

Очакваните резултати след приемане на новите промили за такса битови отпадъци и таксите за административни услуги е свързано с повишаване на приходите от този облог и синхронизиране с реалните разходи, които заплаща община Симитли при предоставяне на услугите.
5. Анализ на съответствие с правото на Европейския съюз:

С приемането на изменение и допълнение на Наредба за определянето и администрирането на местните такси и цени на услуги на територията на община Симитли, в частност на тарифата към нея се приема подзаконов нормативен акт за прилагане на отделни разпоредби от Закона за местното самоуправление и местната администрация, Закона за нормативните актове, Закона за местните данъци и такси, чиито норми са съобразени с Европейското законодателство. Това определя съответствието на предлагания проект с правото на Европейския съюз и с разпоредбите и целите на националното и местното законодателство.

